కర్ణాటకలో హిజాబ్ వివాదం

కర్ణాటక రాష్ట్రంలో ఫిబ్రవరి 2022 మొదటి వారంలో, హిజాబ్ నిరసన చెలరేగింది. ఒక కళాశాలలో హిజాబ్ ధరించిన ముస్లిం విద్యార్థులకు తరగతులకు అనుమతి నిషేధించింది. తర్వాత 5 ఫిబ్రవరి 2022న కర్ణాటక ప్రభుత్వం కాలేజీల్లో హిజాబ్ ధరించడాన్ని నిషేధిస్తూ ఉత్తర్వులు జారీ చేసింది. కర్ణాటకలోని కొన్ని కాలేజీల్లో ముస్లిం యువతులు హిజాబ్ ధరించకుండా నిషేధం విధించడంతో హైకోర్టులో రెండు పిటిషన్లు కూడా దాఖలయ్యాయి. 
 8 ఫిబ్రవరి 2022న, భారతదేశంలోని కర్ణాటక రాష్ట్రంలో, ముస్లిం విద్యార్థులు హిజాబ్ ధరించడంపై వివాదం తీవ్రమైంది, ఆ తర్వాత రాష్ట్ర ప్రభుత్వం రాబోయే మూడు రోజుల పాటు ఉన్నత పాఠశాలలు మరియు కళాశాలలను మూసివేస్తున్నట్లు ప్రకటించింది.

నేపథ్యం
డిసెంబర్ 2021 చివరిలో మరియు జనవరి 2022 ప్రారంభంలో, రాష్ట్రంలోని అనేక కళాశాలల్లో హిజాబ్‌కు సంబంధించి విద్యార్థులకు మరియు పరిపాలనకు మధ్య వివాదం ఉంది, అయితే ఫిబ్రవరి 2022 ప్రారంభంలో వివాదం తీవ్రమైంది.

హైకోర్టులో విచారణ
హిజాబ్ ధరించడం తమ రాజ్యాంగ హక్కు అని ఉడిపిలోని ప్రభుత్వ పీయూ కళాశాలకు చెందిన పలువురు విద్యార్థినులు పిటిషన్ వేశారు. ఈ వివాదంపై 2022 మార్చి 15న క‌ర్ణాట‌క హైకోర్టు సంచలన తీర్పు వెల్లడించింది. విద్యాసంస్థలో హిజాబ్‌ తప్పనిసరి కాదని పేర్కొంటూ, విద్యార్థులు ప్రొటోకాల్‌ పాటించాల్సిందేనని అంది. ఈ మేరకు దాఖలైన పిటిషన్లన్నీ కొట్టేసింది ధర్మాసనం.

సుప్రీం కోర్టులో పిటిషన్‌ దాఖలు 
ఈ వివాదంపై కర్ణాటక హైకోర్టు విచారణ జరుపుతుండగా, ఈ అంశంలో జోక్యం చేసుకోవాలంటూ సుప్రీం కోర్టులో పిటిషన్‌ దాఖలయ్యింది. ప్రస్తుతం హైకోర్టులో విచారణ కొనసాగుతున్నందున, ఆ కోర్టు ఏం నిర్ణయం తీసుకుంటుందో చూసిన తర్వాత దీనిని పరిశీలిస్తామని పిటిషనర్‌కు సూచించింది.

ప్రతిచర్యలు
మలాలా యూసఫ్‌జాయ్ - హిజాబ్ ధరించిన బాలికలను పాఠశాలలోకి రాకుండా చేయడం చాలా భయంకరమైనదని మలాలా తన ట్వీట్‌లో పేర్కొంది. ఎక్కువ లేదా తక్కువ దుస్తులు ధరించే విషయంలో ఇప్పటికీ మహిళలపై అభ్యంతరాలు ఉన్నాయని, ముస్లిం మహిళలను ప్రధాన స్రవంతి నుండి వేరు చేసే ప్రక్రియను భారతీయ నాయకులు ఆపాలని ఆమె డిమాండ్ చేశారు.

హిజాబ్‌ వస్త్రధారణ వివాదం దేశవ్యాప్తంగానే గాక, అంతర్జాతీయంగా చర్చకు దారితీసిన నేపథ్యంలో ఈ వ్యవహారంపై కేంద్ర ప్రభుత్వం ఆగ్రహం వ్యక్తం చేసింది. తమ అంతర్గత విషయాలపై విదేశీ ప్రముఖులు, ఇతర దేశాలు రెచ్చగొట్టే కామెంట్లు చేయడం తగదని కేంద్ర విదేశాంగ శాఖ అధికార ప్రతినిధి అరీందమ్ బాగ్చీ ఓ ప్రకటన విడుదల చేశారు.

హింస
21 ఫిబ్రవరి 2022న, శివమొగ్గ జిల్లాలో హిందూ విద్యార్థుల హిజాబ్ వ్యతిరేక నిరసనల్లో పాల్గొన్న భజరంగ్ దళ్ సభ్యుడు హర్ష హత్యకు గురయ్యాడు .  పోలీసుల ప్రకారం, అతన్ని కనీసం ఐదుగురు దుండగులు దాడి చేసి చంపారు, విచారణలు కొనసాగుతూనే ఉన్నాయి. నిరసనలకు, హత్యకు మధ్య ఇంకా ఎటువంటి సంబంధం కనుగొనబడలేదు అని హోం మంత్రి చెప్పాడు. అతని అంత్యక్రియల ఊరేగింపుపై రాళ్లు రువ్వబడ్డాయి, దీనివల్ల 3 మంది గాయపడ్డారు, కొన్ని వాహనాలకు కూడా నిప్పు పెట్టారు. హత్యతో సంబంధం ఉన్న ఐదుగురిలో ముగ్గురిని అరెస్టు చేశారు.

మూలాలు 

సంఘటనలు
కర్ణాటక